EHITUS- JA PLANEERIMISKOMISJONI
koosoleku PROTOKOLL

Tabasalu									19. mai 2014 nr 6

Algus kell 16.00, lõpp kell 17.35.

Koosoleku juhataja: komisjoni esimees Aadu Kana.
Koosoleku protokollija: volikogu kantselei juhataja Ive Eevel.
Osa võtsid komisjoni liikmed: Rainer Ottis, Kaido Kruusoja, Jaanus Härms, Meelis Härms, Erik Sandla, Ants Morel, Hannes Reinola, Veiko Toomlaid.
Puudusid Kersti Männik, Priit Kotkas.
Koosolekul osalesid maakorraldaja Alo Reidolv ja AÜ Murakas juhatuse esimees Elari Udam. 

Koosoleku alguseks oli kohal 8 komisjoni liiget.

Koosoleku päevakord:
1.	Harku vallas Suurupi külas asuvate Lõhmuse tee 20 ja Lõhmuse tee 13 maaüksuste vahelise piiri muutmise kohta seisukoha andmine;
2.	Harku Vallavolikogu seisukoht Muraste külas Muraka 37A maaüksuse detailplaneeringu menetluse jätkamise osas;
3.	Harku Vallavolikogu seisukoht Harkujärve külas Jaani 2 kinnistu detailplaneeringu menetluse jätkamise osas;
4.	Tallinna linnas Rannamõisa tee 50A ja 52C kinnistute ja lähiala detailplaneeringu kooskõlastamine;
5.	Harju maakonnaplaneeringut täpsustava teemaplaneeringu "Harku-Lihula-Sindi 330 kV elektriliini L503 trassi asukoha määramine" kooskõlastamine;
6.	Tabasalu alevikus Looduse tn 1 maaüksuse ja lähiala detailplaneeringu kehtestamine.

Komisjoni esimees tegi ettepaneku vahetada päevakorrapunktide 2 ja 3 järjekord. Keegi päevakorra ega selle muutmise vastu ei olnud.

1. Harku Vallavolikogu seisukoht Muraste külas Muraka 37A maaüksuse detailplaneeringu menetluse jätkamise osas
Ettekandega esines Erik Sandla, kes andis ülevaate esitatud eelnõust.
Harku Vallavolikogule on esitatud ettepanek jätkata Muraste külas Muraka 37A maaüksuse detailplaneeringu menetlust, mis algatati Harku Vallavalitsuse 30.03.2004 korraldusega nr 250 ning tänaseks on detailplaneeringu lähteülesanne aegunud.
Detailplaneeringuga tehakse ettepanek olemasolevast, ühistule kuuluvast maaüksusest, mis ühistu moodustamisel koostatud generaalplaani kohaselt oli ette nähtud avaliku haljasalana (kavandatud kui korvpalliplatsi ala), kavandada pereelamumaa kasutusotstarbega krunt suurusega 1148 m². Detailplaneeringuga tehakse ettepanek teha erand üldplaneeringus määratud elamumaa krundi suuruse tingimuse osas ning elamumaa krunti soovitakse kavandada selle realiseerimise eesmärgil selleks, et saadud tuluga parandada ühistule kuuluvaid tänavaid ja trasse. Avalik ala on tänase päevani jäänud välja ehitamata ning sihtotstarbeliselt kasutusele võtmata. Ühistu ei näe vajadust ühistusisese avaliku haljasala järele. Tegemist on aiandusühistuga, mis kavatseb lähiajal oma tegevust jätkata ning ei näe ette aastaringselt kasutatavaks elamurajooniks kujunemist, seetõttu pole ühistu esindaja hinnangul otstarbekas avalikku haljasala säilitada.
Nimetatud küsimus oli arutlusel ka Harku Vallavolikogu ehitus- ja planeerimiskomisjoni 20.05.2013; 17.06.2013 koosolekul ning 22.07.2013 koosolekul. Komisjon detailplaneeringu menetluse jätkamist Muraste külas Muraka 37A maaüksuse osas ei toetanud ning tegi vallavalitsusele ettepaneku planeeringu menetlus lõpetada. Komisjon ei näinud võimalust kavandatavale elamumaa krundile ehitusõigust määrata, kuna tegemist on liiga väikese krundiga, mis paikneb olemasolevate hoonete vahel ning ala puhul on hetkel tegemist haljasalaga, mis oli aiandusühistu generaalplaaniga ettenähtud avalikuks kasutuseks. 
Esitatud eelnõu kohaselt on põhjendamatu aianduskooperatiivi generaalplaani alusel avalikuks haljasalaks kavandatud maa-ala ümberplaneerimine elamukrundiks. Seda enam, et generaalplaani alusel kavandatud avalikke haljasalasid on juba varasemalt aiandusühistus oluliselt vähendatud. Nii on erastamise käigus Käbala tee 4 (katastritunnus 19805:003:0410), Käbala tee 6 (katastritunnus 19805:003:0400), Leemuka tee 5 (katastritunnus 19805:003:0390) ja Leemuka tee 3 (katastritunnus 19805:003:0380) koosseisu liidetud generaalplaanis kavandatud lõkkeplatsi ala ning Muraka tee 11 (katastritunnus 19805:003:0620) elamu on rajatud kavandatud tenniseväljaku asukohale. Eelnõu kohaselt leitakse, et põhjendatud on detailplaneeringu jätkamine vaid aiandusühistule kuuluva maa sihtotstarbe muutmiseks, erinevate tänavate välja kruntimiseks ja taotletud elamumaa krundi asemele üldkasutatava maa sihtotstarbega avaliku haljasala moodustamiseks.
Omapoolsed seisukohad eelnõule esitas AÜ Murakas juhatuse esimees Elari Udam, kes selgitas, et ühistu ei näe vajadust ühistusisese avaliku haljasala järele ning ühistu üldkoosolek sooviks nimetatud krundile saada ehitusõigust suvila ehituseks. Kindlasti ei soovi keegi piirinaabritest alale mänguväljakut. 

Saabus K. Kruusoja. Kohal 9 komisjoni liiget.

Küsimusi esitasid ja sõna võtsid: A. Kana, M. Härms, R. Ottis, A. Morel, H. Reinola, V. Toomlaid.

Otsustati: 
8 poolthäälega (vastu ei olnud keegi) suunata eelnõu volikokku ning toetada otsuse vastuvõtmist volikogu istungil.

2. Harku vallas Suurupi külas asuvate Lõhmuse tee 20 ja Lõhmuse tee 13 maaüksuste vahelise piiri muutmise kohta seisukoha andmine
Ettekandega esines maakorraldaja Alo Reidolv.
Harku vallas Suurupi külas asuvate Lõhmuse tee 20 katastriüksuse omanik ja Lõhmuse tee 13 katastriüksuse kaasomanike esindaja on esitanud avalduse eelnimetatud katastriüksuste vahelise piiri muutmiseks vastavalt nende vahelisele notariaalsele lepingule, millega eraldatakse osa Lõhmuse tee 13 kinnistu koosseisust ning liidetakse Lõhmuse tee 20 kinnistu koosseisu.

Küsimusi esitasid ja sõna võtsid: K. Kruusoja, R. Ottis, M. Härms, E. Sandla.

Otsustati: 
ühehäälselt (9 poolthäälega) suunata eelnõu volikokku ning toetada otsuse vastuvõtmist volikogu istungil.

3. Harku Vallavolikogu seisukoht Harkujärve külas Jaani 2 kinnistu detailplaneeringu menetluse jätkamise osas
Ettekandega esines Erik Sandla, kes andis ülevaate esitatud eelnõust.
Harku Vallavolikogule on esitatud ettepanek jätkata Harkujärve külas Jaani 2 kinnistu detailplaneeringu menetlust, mis algatati Harku Vallavalitsuse 15.03.2005 korraldusega nr 430 ning tänaseks on detailplaneeringu lähteülesanne aegunud.
Detailplaneeringu koostamise eesmärk on selgitada välja võimalused maa sihtotstarbe muutmiseks ning kruntideks jagamiseks pere- ja ridaelamute ehitamise eesmärgil samuti planeeritavale alale jäävate kruntide piiride ning ehitusõiguse määramine.
Nimetatud küsimus oli arutlusel ka Harku Vallavolikogu ehitus- ja planeerimiskomisjoni 15. 04.2013 toimunud koosolekul, kus komisjon eelnõud ei toetanud, kuna leiti, et panus sotsiaalsesse infrastruktuuri peaks olema suurem (100%) ning ridaelamuid ei peaks kavandama. Samuti tehti ettepanek järgida sel hetkel kehtinud üldplaneeringut oja kaldal kehtinud lähipuhkuse ala juhtfunktsiooni osas 50 m ulatuses. Vallavalitsus võttis komisjoni soovitusel eelnõu tagasi ja tutvustas komisjoni seisukohti huvitatud isikule.
Tänaseks on huvitatud isik korrigeerinud eskiislahendust selliselt, et 4,9 ha suurune maatulundusmaa sihtotstarbega Jaani 2 maaüksus jagatakse 10-ks pereelamumaa, 2-ks ridaelamumaa, 1 tee- ja tänavamaa kasutusotstarbega, 1 üldkasutatava maa ning 2-ks tootmismaa sihtotstarbega krundiks. Detailplaneeringuga nähakse ette kuni 18 elamuühiku ehitusõiguse kavandamist, neist 10 üksikelamut ja 2 nelja sektsiooniga ridaelamut. Hoonestusalad on kavandatud Harku oja ehituskeeluvööndist väljapoole ja looduskaitseseaduse kohane kallasrada 4m laiuselt on eskiislahenduses näidatud. Tagatud on oja kaldalt ca 15 m laiuse rohekoridori toimimine ja selleks on ette nähtud piirdeaedade paiknemine krundipiirist seespool. Kavandatud tänavavõrgustik tagab võimaluse selle edasiseks arendamiseks ka kagupoolsetel aladel ning võimaldab ühendad Oja tee Kiriku teega kergliiklustee näol.
Planeeringust huvitatud isik on teatanud valmisolekust katta kavandatavate elamuühikute osas uuringus märgitud kulu 50% ulatuses (4314 € iga kavandatava elamuühiku kohta). Elamuühikuks loetakse üksikelamu, paarismaja üks pool, ridaelamu sektsioon, kortermaja üks korter.
Eelnõuga tehakse ettepanek jätkata detailplaneeringu koostamist ja menetlemist esitatud eskiislahenduse kohaselt. Planeeringus kavandatud avaliku kasutusega tänavamaad ja üldkasutatava maa krundid tuleb huvitatud isikutel välja ehitada koos tehnotrassidega ja vallale tasuta üle anda. Volikogu hinnangul on vajalik laiendada Kiriku tee ääres Kiriku tee teekoridori selleks, et hetkel sõidutee ääres kulgev kitsas kõnnitee oleks võimalik edaspidi ümber ehitada haljasriba taha jäävaks kergliiklusteeks laiusega vähemalt 2,5 m. Vastavad äralõiked tuleb teha Jaani 2 maaüksusest. Lisaks juhib volikogu tähelepanu vajadusele likvideerida olemasolev mahasõit Kiriku teelt Jaani 2 maaüksusele ning asendada esialgu mahasõidu likvideerimisega kõnnitee osa.

Küsimusi esitasid ja sõna võtsid: A. Kana, H. Reinola, R. Ottis, A. Morel, J. Härms, K. Kruusoja, V. Toomlaid. 

Otsustati: 
8 poolthäälega (vastu ei olnud keegi) suunata eelnõu volikokku ning toetada otsuse vastuvõtmist volikogu istungil.

4. Tallinna linnas Rannamõisa tee 50A ja 52C kinnistute ja lähiala detailplaneeringu kooskõlastamine
Ettekandega esines Erik Sandla, kes andis ülevaate esitatud eelnõust.
Harku Vallavolikogule on esitatud kooskõlastamiseks Tallinna linnas Rannamõisa tee 50A ja 52C kinnistute ja lähiala detailplaneering, mille eesmärgiks on kinnistute jagamine kruntideks; maakasutuse sihtotstarbe muutmine; tekkivatele kruntidele ehitusõiguse andmine kuni 4-korruseliste korterelamute rajamiseks, mis loob võimalused kuni 400 uue korteri väljaehitamiseks; liikluskorralduse, haljastuse, heakorra ja tehnovõrkudega varustatuse lahendamine ning keskkonnatingimuste seadmine planeeringuga kavandatu elluviimiseks.
Detailplaneeringu lahendus annab kruntidele ehitusõiguse kuni 3-korruseliste korter- rida- ja paariselamute rajamiseks, mis loob võimalused kuni 274 uue korteri väljaehitamiseks. Planeeringuga on kavandatud alale kuni 4-rühmalise eralasteaia (80 lapsele) rajamine. Lasteaia vajaduse puudumisel saab samale alale ehitada korterelamu.
Planeeringuga on moodustatud 32 elamumaa krunti (k.a olemasolev Rannamõisa tee 52 krunt ja reformimata riigimaa krunt); 1 ühiskondlike ehitiste maa või elamumaa krunt; 1 elamumaa ja ärimaa krunt; 5 üldkasutatava maa krunt ja 26 transpordimaa krunti.
Planeeritav ala piirneb Harku vallaga ja selle piiril oleva Apametsa peakraaviga. Planeeringulahendusega on Apametsa peakraavist 25 m kaugusele kavandatud krunt nr 32 kahe kortermaja ehitusõigusega. Põhijoonisele on märgitud Apametsa peakraavi veekaitsevöönd 1 m, ehituskeeluvöönd 25 m ja piiranguvöönd 50 m. Planeeringulahendus hõlmab vaid Tallinna linna territooriumi ja Harku valla territooriumile planeeringuga midagi kavandatud ei ole.
Eelnõuga tehakse ettepanek korrigeerida planeeringu põhijoonist seaduse kohaste vöönditega ning kooskõlastatakse detailplaneering.

Küsimusi esitasid ja sõna võtsid kõik komisjoni liikmed. 
E. Sandla täiendas vallavalitsuse nimel eelnõu punktiga 2 (ja sellest tulenevalt muudeti eelnõu numeratsiooni) järgmises sõnastuses: „Teha ettepanek Tallinna linnale, seoses täiendava liikluskoormusega, osaleda Keskpäeva tee, Tallinn-Rannamõisa-Kloogaranna maantee ja Liiva tee ringristmiku välja ehitamise rahastamisel.“

Komisjoni liikmed olid täiendusega nõus.
K. Kruusoja tegi ettepaneku täiendada eelnõud punktiga 3 (ja sellest tulenevalt muuta eelnõu numeratsiooni) järgmises sõnastuses: 
„Teha ettepanek viia läbi täiendav analüüs liikluskoormuse mõjude kohta Tiskre ja Haabersti ringristmikele ning täiendada detailplaneeringut seoses Rannamõisa tee ülekoormatusega ning leida lahendus, kuidas leevendada kooskõlastamisele esitatud detailplaneeringust tulenevaid täiendavaid mõjusid liikluskoormusele.“
Komisjoni liikmed olid ettepanekuga nõus.

Otsustati: 
ühehäälselt (9 poolthäälega) suunata eelnõu volikokku ning toetada otsuse vastuvõtmist volikogu istungil, kui komisjoni ettepanekutega arvestatakse.

5. Harju maakonnaplaneeringut täpsustava teemaplaneeringu "Harku-Lihula-Sindi 330 kV elektriliini L503 trassi asukoha määramine" kooskõlastamine
Ettekandega esines Erik Sandla, kes andis ülevaate esitatud eelnõust.
Harku Vallavolikogule on esitatud kooskõlastamiseks Harju maakonnaplaneeringut täpsustav teemaplaneering "Harku-Lihula-Sindi 330 kV elektriliini L503 trassi asukoha määramine", mille eesmärgiks on mitut kohalikku omavalitsust läbiva joonelemendi Harku-Lihula-Sindi 330/110 kV elektriliini trassi asukoha määramine ja olemasoleva Harku-Lihula-Sindi 110 kV õhuliini trassi viimine vastavusse 330 kV pingeklassiga õhuliini trassi nõuetega ning tagada planeerimisseaduse § 7 lg 3 p 10; § 7 lg 6 ja § 29¹ kohase aluse loomine õhuliini projekti koostamiseks.
Teemaplaneeringuga tehakse ettepanek nihutada Harku valla üldplaneeringus Tutermaa külas näidatud perspektiivne tee (kõrvalmaantee nr 11186 Tutermaa-Vanamõisa ja põhimaantee nr 11 Tallinna ringtee vahelisel alal) planeeritavast Harku-Lihula-Sindi elektriliinist ja arhitektuurimälestisest (Ohvrikivi 50 m kaitsevööndiga) kagu suunas olemasoleva 110 kV õhuliini koridori ja planeerida võimalusel paralleelselt Harku-Lihula-Sindi elektriliini trassikoridoriga.
Eelnõu kohaselt kooskõlastatakse maakonna teemaplaneering.

Küsimusi esitas R. Ottis.

Otsustati: 
ühehäälselt (9 poolthäälega) suunata eelnõu volikokku ning toetada otsuse vastuvõtmist volikogu istungil.

6. Tabasalu alevikus Looduse tn 1 maaüksuse ja lähiala detailplaneeringu kehtestamine
Ettekandega esines Erik Sandla, kes andis ülevaate esitatud eelnõust.
Harku Vallavolikogule on esitatud kehtestamiseks Tabasalu alevikus Looduse tn 1 maaüksuse ja lähiala detailplaneering.
Detailplaneeringu algatas Harku Vallavalitsus 25. septembril 2012 korraldusega nr 890.
Detailplaneeringu koostamise eesmärgiks oli selgitada välja võimalused suurendada kehtiva Tabasalu põhjaosa 13. kvartali osa detailplaneeringuga määratud krundi ehitusalust pinda ja täisehituse protsenti 7%-lt 10%-le. 
Detailplaneering oli kooskõlas Tabasalu aleviku põhjaosa üldplaneeringuga, mis kehtis ajavahemikul 2000-2013, sealhulgas detailplaneeringu algatamise ja vastuvõtmise ajal. Detailplaneering on kooskõlas Harku valla uue üldplaneeringuga (kehtestatud Harku Vallavolikogu 17. oktoobri 2013 otsusega nr 138), mille järgi asub planeeritav ala elamumaa juhtfunktsiooniga tihehoonestusalal, kus maksimaalseks täisehituse määraks on 20%.
Harku Vallavolikogu võttis kooskõlastatud detailplaneeringu vastu 30. mail 2013 otsusega nr 76. Detailplaneeringu avalik väljapanek toimus 1.-18. juulini 2013 Harku vallamajas, Ranna tee 1, Tabasalu alevikus ja valla kodulehel. Avalikul väljapanekul esitati 2 kirjalikku vastuväidet ja ettepanekut. Planeeringumenetluse käigus on üks isik oma vastuväidetest loobunud. Teine isik jäi oma vastuväite juurde ning vastuväidet ei õnnestunud arutelul lahendada. Vallavalitsus edastas 14. oktoobril 2013 lahendamata jäänud vastuväitega üldplaneeringu kohase detailplaneeringu Harju Maavanemale lahendamiseks ja planeeringu üle järelevalve teostamiseks.
Järelevalve teostamise tulemusena asus Harju Maavanem seisukohale, et detailplaneeringu koostamisel ei ole rikutud neid vastuväiteid esitanud isiku seadusest tulenevaid õigusi, mis kuuluksid järelevalve teostaja poolt tagamisele.
Lähtudes maavanema pädevuse piiridest ja võttes aluseks PlanS § 23 lõike 6, andis Harju Maavanem 20. jaanuaril 2014 oma heakskiidu Looduse tn 1 maaüksuse ja lähiala detailplaneeringule, kui kohalik omavalitsus arvestab järelevalve märkusega ning tagastas planeeringu kohalikule omavalitsusele edasiseks menetlemiseks ja kehtestamise üle otsustamiseks. Harku Vallavalitsus on korraldanud planeeringumaterjalide korrektuurid vastavalt maavanema järelevalvele.

Küsimusi esitasid ja sõna võtsid: A. Kana, V. Toomlaid, M. Härms, R. Ottis. 

Otsustati: 
ühehäälselt (9 poolthäälega) suunata eelnõu volikokku ning toetada otsuse vastuvõtmist volikogu istungil.

Komisjoni esimees teatas, et järgmine komisjoni koosolek toimub 16.06.2014.a kell 16.00. 

Aadu Kana
Koosoleku juhataja ja
ehitus- ja planeerimiskomisjoni esimees